सर! नाराज होकर उस दिन भी आप गए थे और आज यह खत तो शायद आपको और भी आग बबूला कर देगा. सर, प्रेम तो एक सतत् प्रक्रिया है. आपने ही कहा था कि मात्र मूर्ति बदलती रहती है, कभी पिता-माता, दोस्त, प्रेमिका, संतान. सो आप उन सबसे प्रेम कर चुके हैं. अब आप ही के शब्दों में मैं एक मूढ़ अनगढ़ नारी आपको यह कह रही हूँ कि आप, अब तक मात्र स्वयं से प्रेम करते रहे हैं. अब सबकुछ छोड़कर इस समाज से प्रेम कीजिए. सच मानिए सर आप में, अब भी अनंत ऊर्जा है. उस ऊर्जा का सही प्रयोग कीजिए. इस समाज से प्रेम कीजिए, जिसने आपको इतना सब कुछ दिया है, उसे समर्पित कर दीजिए, शेष जीवन. मैं मानती हूं अनेक लोगों की सहायता की है आपने, गरीब, मरीज, गरीब न पढ़ सकने वाले बच्चे. अनेक बूढ़ों को सहारा दिया हैं आपने, मैं इससे इनकार नहीं करती. मैं यह भी मानती हूँ कि मेरे पास, आज जो भी कुछ सुहानी यादें, नौकरी, यहाँ तक यह थोड़ा सा ज्ञान भी, सब आपका दिया हुआ है. इसी वजह से मैं आपसे प्रार्थना करती हूँ. सर सँभालिए स्वयं को.